CELEX: 32021D0149
Language: el
Date: 2020-11-17 00:00:00
Title: Απόφαση (ΕΕ) 2021/149 της Επιτροπής της 17ης Νοεμβρίου 2020 σχετικά με την κρατικη ενισχυση SA.50707 2019/C (πρώην 2018/FC) — Ισπανία — Ανανέωση του στόλου της Air Nostrum [κοινοποιηθείσα υπό τον αριθμό C(2020) 7913] (Κείμενο που παρουσιάζει ενδιαφέρον για τον ΕΟΧ) (Το κείμενο στην ισπανική γλώσσα είναι το μόνο αυθεντικό)

9.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 45/2
               
            
         ΑΠΟΦΑΣΗ (ΕΕ) 2021/149 ΤΗΣ ΕΠΙΤΡΟΠΗΣ
         της 17ης Νοεμβρίου 2020
         σχετικά με την κρατικη ενισχυση SA.50707 2019/C (πρώην 2018/FC) — Ισπανία — Ανανέωση του στόλου της Air Nostrum
         
            
               [κοινοποιηθείσα υπό τον αριθμό C(2020) 7913]
            
         
         (Κείμενο που παρουσιάζει ενδιαφέρον για τον ΕΟΧ)
         (Το κείμενο στην ισπανική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 108 παράγραφος 2 πρώτο εδάφιο,
         Εκτιμώντας τα ακόλουθα:
         1.   ΔΙΑΔΙΚΑΣΙΑ
         
         
                     (1)
                  
                  
                     Στις 26 Φεβρουαρίου 2018, η Επιτροπή έλαβε καταγγελία από τη Ryanair, στην οποία διατυπώνεται ο ισχυρισμός ότι η περιφερειακή κυβέρνηση της Βαλένθια χορήγησε παράνομη κρατική ενίσχυση στην ισπανική περιφερειακή αεροπορική εταιρεία Air Nostrum Líneas Aéreas del Mediterráneo SA (στο εξής: Air Nostrum) για την ανανέωση του στόλου της. Η εν λόγω καταγγελία καταχωρίστηκε με αριθμό υπόθεσης κρατικής ενίσχυσης SA.50707 (2018/FC).
                  
               
                     (2)
                  
                  
                     Στις 17 Απριλίου 2018, η Επιτροπή ενημέρωσε την Ισπανία ότι έλαβε καταγγελία σχετικά με εικαζόμενη κρατική ενίσχυση που χορηγήθηκε στην Air Nostrum. Η Ισπανία υπέβαλε τις πρώτες παρατηρήσεις της στις 18 Μαΐου 2018. Η Επιτροπή ζήτησε περαιτέρω πληροφορίες με επιστολές που απέστειλε στις 11 Ιουνίου 2018 και στις 3 Οκτωβρίου 2018. Η Ισπανία απάντησε στις εν λόγω επιστολές στις 27 Ιουλίου 2018 και στις 27 Δεκεμβρίου 2018 αντίστοιχα. Στις 8 Απριλίου 2019, η Επιτροπή ρώτησε την Ισπανία αν στο μεταξύ είχε ήδη καταβληθεί η ενίσχυση που χορηγήθηκε για το 2018. Στην επιστολή της με ημερομηνία 26 Απριλίου 2019, η περιφερειακή κυβέρνηση της Βαλένθια ανέφερε ότι η εικαζόμενη ενίσχυση δεν είχε καταβληθεί. Στις 2 Ιουλίου 2019, οι υπηρεσίες της Επιτροπής πραγματοποίησαν συνάντηση με τρεις εκπροσώπους της περιφερειακής κυβέρνησης της Βαλένθια. Στις 26 Ιουλίου 2019, η Ισπανία απέστειλε πρόσθετες πληροφορίες σχετικά με το εικαζόμενο μέτρο ενίσχυσης.
                  
               
                     (3)
                  
                  
                     Με απόφαση της 28ης Οκτωβρίου 2019 (στο εξής: απόφαση κίνησης της διαδικασίας του 2019), η Επιτροπή αποφάσισε να κινήσει την επίσημη διαδικασία έρευνας που προβλέπεται στο άρθρο 108 παράγραφος 2 της ΣΛΕΕ. Η επίσημη διαδικασία έρευνας καταχωρίστηκε με αριθμό υπόθεσης SA.50707 (2019/C).
                  
               
                     (4)
                  
                  
                     Η απόφαση κίνησης της διαδικασίας του 2019 δημοσιεύθηκε στην Επίσημη Εφημερίδα της Ευρωπαϊκής Ένωσης στις 20 Δεκεμβρίου 2019 (1). Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους σχετικά με το υπό εξέταση μέτρο εντός ενός μηνός από την ημερομηνία δημοσίευσης.
                  
               
                     (5)
                  
                  
                     Στις 26 Δεκεμβρίου 2019, η Επιτροπή έλαβε παρατηρήσεις από την Ισπανία σχετικά με την απόφαση κίνησης της διαδικασίας του 2019. Στις 13 Ιανουαρίου 2020 και στις 3 Φεβρουαρίου 2020, η Επιτροπή έλαβε παρατηρήσεις από τρίτα μέρη, και συγκεκριμένα από τη Ryanair και την Air Nostrum αντίστοιχα. Στις 11 Μαρτίου 2020, η Επιτροπή, σε τηλεφωνική επικοινωνία με τους νόμιμους εκπροσώπους της Air Nostrum, της διαβίβασε συμπληρωματικές πληροφορίες σχετικά με την απόφαση κίνησης της διαδικασίας του 2019. Στις 30 Απριλίου 2020, η Ισπανία απάντησε στις παρατηρήσεις της Ryanair.
                  
               
                     (6)
                  
                  
                     Με επιστολή της 31ης Ιουλίου 2020, η Air Nostrum ενημέρωσε την περιφερειακή κυβέρνηση της Βαλένθια για την απόφασή της να παραιτηθεί από την ενίσχυση για την ανανέωση του στόλου της. Με επιστολή της 7ης Αυγούστου 2020, η Ισπανία ενημέρωσε τις υπηρεσίες της Επιτροπής για την εν λόγω παραίτηση και για την αποδοχή της από τις ισπανικές αρχές. Στην επιστολή της με ημερομηνία 7 Αυγούστου 2020, η Ισπανία τόνισε το γεγονός ότι ουδέποτε καταβλήθηκε η ενίσχυση.
                  
               2.   ΠΕΡΙΓΡΑΦΗ ΤΟΥ ΜΕΤΡΟΥ
         
         2.1.   Ιστορικό σχετικά με την έρευνα και τον δικαιούχο
         
         
                     (7)
                  
                  
                     Η Air Nostrum είναι αεροπορική εταιρεία με έδρα τη Βαλένθια, με περίπου 1 400 εργαζομένους στην περιφέρεια της Βαλένθια και ετήσιο κύκλο εργασιών άνω των 400 εκατ. EUR. Η Air Nostrum είναι η τέταρτη μεγαλύτερη εταιρεία στη Βαλένθια και η κορυφαία περιφερειακή εταιρεία πολιτικής αεροπορίας στην Ισπανία, δραστηριοποιείται δε υπό την επωνυμία «Iberia Regional Air Nostrum».
                  
               
                     (8)
                  
                  
                     Το 2019, σχεδόν τα δύο τρίτα του στόλου της Air Nostrum αποτελούνταν από τα πιο πρόσφατα αεροσκάφη τύπου CRJ-1000 της Bombardier. Κατά την περίοδο 2009-2019 πραγματοποιήθηκε αρκετές φορές επέκταση του στόλου της Air Nostrum και η σύνθεσή του τροποποιήθηκε με σκοπό τη μείωση του αριθμού των παλαιότερων αεροσκαφών (ιδίως των μοντέλων CRJ-200 και CRJ-900) και την αντικατάστασή τους από τα νεότερα αεροσκάφη τύπου CRJ-1000. Τα δύο πρώτα μοντέλα CRJ-1000 προστέθηκαν στον στόλο της Air Nostrum το 2010. Μέχρι το τέλος του 2012, ο στόλος περιλάμβανε ήδη δέκα αεροσκάφη τύπου CRJ-1000. Το 2016, το 2017 και το 2018 προστέθηκαν στον στόλο της Air Nostrum περισσότερα αεροσκάφη τύπου CRJ-1000.
                  
               2.2.   Πιθανή κρατική ενίσχυση υπέρ της Air Nostrum
         
         
                     (9)
                  
                  
                     Στις 9 Μαρτίου 2017, η Air Nostrum απέστειλε επιστολή στην περιφερειακή κυβέρνηση της Βαλένθια, με την οποία την ενημέρωνε για τα επενδυτικά της σχέδια όσον αφορά την επέκταση και την ανανέωση του στόλου της και με την οποία ζητούσε οικονομική ενίσχυση για την αγορά νέων, φιλικότερων προς το περιβάλλον αεροσκαφών. Η Air Nostrum υπέβαλε αίτηση ενίσχυσης για μη επιστρεπτέα επιχορήγηση ανώτατου ύψους 15 εκατ. EUR.
                  
               
                     (10)
                  
                  
                     Η περιφερειακή κυβέρνηση της Βαλένθια αποφάσισε να χορηγήσει οικονομική στήριξη στο πρόγραμμα ανανέωσης του στόλου της Air Nostrum, μέσω άμεσης επιχορήγησης ανώτατου ύψους 9 εκατ. EUR για την αγορά δέκα αεροσκαφών τύπου CRJ-1000, κατανεμημένης σε τρία έτη (2018, 2019 και 2020). Σύμφωνα με την Ισπανία, τα επενδυτικά σχέδια της Air Nostrum ανταποκρίνονταν στο θεματολόγιο της περιφερειακής κυβέρνησης της Βαλένθια για την τόνωση της οικονομίας και τη βελτίωση της βιώσιμης ανάπτυξης της περιφέρειας (2).
                  
               
                     (11)
                  
                  
                     Η ενίσχυση χορηγήθηκε για τα έτη 2018 και 2019. Η περιφερειακή κυβέρνηση της Βαλένθια συμπεριέλαβε στους προϋπολογισμούς του 2018 και του 2019 ονομαστική γραμμή επιδότησης ύψους 3 εκατ. EUR ετησίως, υπέρ της Air Nostrum . Οι συμφωνίες συνεργασίας μεταξύ της περιφερειακής κυβέρνησης της Βαλένθια και της Air Nostrum (όπως απαιτείται βάσει των ισπανικών κανόνων για τις άμεσες επιδοτήσεις επενδύσεων) υπογράφηκαν στις 25 Οκτωβρίου 2018 και στις 31 Μαΐου 2019. Δεν έχει καταβληθεί ακόμη η ενίσχυση για τα έτη 2018 και 2019, όπως επιβεβαιώθηκε από την περιφερειακή κυβέρνηση της Βαλένθια [πρβλ. αιτιολογική σκέψη (6)].
                  
               3.   ΚΑΤΑΡΓΗΣΗ ΤΟΥ ΜΕΤΡΟΥ ΕΝΙΣΧΥΣΗΣ
         
         
                     (12)
                  
                  
                     Με επιστολή της 31ης Ιουλίου 2020, η Air Nostrum ενημέρωσε την περιφερειακή κυβέρνηση της Βαλένθια για την αλλαγή των επενδυτικών της σχεδίων υπό το πρίσμα της πανδημίας Covid-19. Η Air Nostrum παραιτήθηκε από την ενίσχυση για την ανανέωση του στόλου της, η οποία χορηγήθηκε από την περιφερειακή κυβέρνηση της Βαλένθια μέσω των συμφωνιών συνεργασίας του 2018 και του 2019 μεταξύ της περιφερειακής κυβέρνησης της Βαλένθια και της Air Nostrum.
                  
               
                     (13)
                  
                  
                     Με απόφαση της 5ης Αυγούστου 2020, το Υπουργείο Οικονομίας και Οικονομικών της Βαλένθια ενέκρινε την παραίτηση της Air Nostrum από την ενίσχυση για την ανανέωση του στόλου της.
                  
               
                     (14)
                  
                  
                     Λόγω της παραίτησης της Air Nostrum από την ενίσχυση στις 31 Ιουλίου 2020, η οποία έγινε δεκτή από την περιφερειακή κυβέρνηση της Βαλένθια, η Ισπανία ενημέρωσε τις υπηρεσίες της Επιτροπής, στις 7 Αυγούστου 2020, ότι το μέτρο ενίσχυσης είχε καταργηθεί και η ενίσχυση δεν καταβλήθηκε [πρβλ. αιτιολογική σκέψη (6)]. Κατά συνέπεια, η επίσημη διαδικασία έρευνας που κινήθηκε σχετικά με το μέτρο ενίσχυσης, ύψους 9 εκατ. EUR, έχει καταστεί άνευ αντικειμένου.
                  
               4.   ΣΥΜΠΕΡΑΣΜΑ
         
         
                     (15)
                  
                  
                     Η διαδικασία που προβλέπεται στο άρθρο 108 παράγραφος 2 της ΣΛΕΕ έχει καταστεί άνευ αντικειμένου λόγω της παραίτησης της Air Nostrum από την ενίσχυση στις 31 Ιουλίου 2020 και της κατάργησης του μέτρου ενίσχυσης από την Ισπανία και πρέπει να περατωθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η επίσημη διαδικασία έρευνας που κινήθηκε στις 28 Οκτωβρίου 2019 βάσει του άρθρου 108 παράγραφος 2 της ΣΛΕΕ σχετικά με την ενίσχυση που χορηγήθηκε από την Ισπανία υπέρ της Air Nostrum έχει καταστεί άνευ αντικειμένου και περατώνεται.
         
         
            Άρθρο 2
            Η παρούσα απόφαση απευθύνεται στο Βασίλειο της Ισπανίας.
         
         
            Βρυξέλλες, 17 Νοεμβρίου 2020.
            
               
                  Για την Επιτροπή
               
               Margrethe VESTAGER
               
                  Μέλος της Επιτροπής
               
            
         
         
            (1)  ΕΕ C 429 της 20.12.2019, σ. 4.
         
            (2)  Το Υπουργείο Οικονομίας και Οικονομικών της Βαλένθια ενέκρινε «σχέδιο δράσης για τον μετασχηματισμό του οικονομικού μοντέλου της Βαλένθια για την περίοδο 2017-2027» και στρατηγικό σχέδιο για τις επιδοτήσεις για την περίοδο 2018-2020, με στρατηγικό στόχο «την προώθηση της μετάβασης σε ένα οικονομικό μοντέλο που βασίζεται στη γνώση, την καινοτομία και το άνοιγμα προς τον έξω κόσμο», σύμφωνα με τις αρχές της «περιβαλλοντικής, βιομηχανικής και κοινωνικής βιωσιμότητας».